F. Mikloško, poslanec: (2002-07-02):
Dovoľte, aby som vám ten list prečítal: „Vážený pán Mikloško, píšem vám, aby som vás požiadal o prehodnotenie určitých ustanovení navrhnutej novely zákona č. 1/1996 Z. z. týkajúcej sa zákona o audiovízii a návrhu zákona o Slovenskom audiovizuálnom fonde. V svojej súčasnej podobe by mohla táto legislatíva vytvoriť štátny fond s potenciálom pre netransparentné aktivity. Navyše, navrhnuté daňové zaťaženie s cieľom subvencovať miestnych filmových výrobcov by mohlo v skutočnosti poškodiť slovenský filmový trh. Táto legislatíva bola pripravená bez prizvania kľúčových členov filmového priemyslu. Návrh zákona o Slovenskom audiovizuálnom fonde len vágne popisuje úlohy financovania a zodpovednosť audiovizuálneho fondu. Štruktúra fondu nie je jasná a predstavuje prístup, ktorý odporuje slobodnému trhu. Kritériá na rozhodovanie, kto získa podporu z fondu, sú tiež nejasné. Navrhuje sa zvýšenie daňového zaťaženia kín a videodistribútorov, čím sa ale zvýši o 2 % už aj tak vysoké daňové zaťaženie, ktoré môže pre kiná znamenať poškodenie ich podnikania. Navyše by mohol spomaliť rozvoj priemyslu a výrazne znížiť jeho potenciál stať sa natoľko veľkým, aby umožnil národnú produkciu. Zvýšiť daň pre videovýrobcov a distribútorov o 5 %, ako je návrh, by mohlo byť rovnako poškodzujúce. Cenová citlivosť je taká, že by bolo zložité preniesť zvýšené daňové zaťaženie na zákazníkov, čo by sa dotklo najmä malých videopožičovní, ktoré by takéto zvýšenie cien neboli schopné absorbovať. Napokon, návrh legislatívy bol pripravený bez vstupu všetkých zainteresovaných predstaviteľov priemyslu. Konzultácie so všetkými stranami by skôr viedli k legislatíve, ktorá by prinášala výhody pre celý filmový priemysel, a tým aj pre národný priemysel, ktorého je súčasť. Vyzývam vás, aby ste prehodnotili tieto dva návrhy a prizvali reprezentantov priemyslu zo všetkých budúcich diskusií. Oceňujem vaše prehodnotenie v tejto záležitosti. S pozdravom. Ronald Weiser, ambasádor Spojených štátov.“ Dámy a páni, myslím, že je to veľmi vážna situácia, ak veľvyslanec takýto list pošle nielen mne, ale aj ďalším poslancom. Preto dovoľte, aby som navrhol nasledovné uznesenie Národnej rady SR: „Národná rada Slovenskej republiky súhlasí, aby veľvyslanec Spojených štátov amerických Ronald Weiser vystúpil na pléne Národnej rady Slovenskej republiky a podal informáciu o tom, či námietky voči audiovizuálnemu zákonu (tlač 1528) tlmočeného oficiálnym listom zo dňa 18. 6. 2002 sú námietkami vlády Spojených štátov amerických alebo niekoho iného.“ Dátum vystúpenia je štvrtok 4. júla 2002 o 9.00 hodine, alternatívny termín pre pána veľvyslanca je streda 3. júla 2002 o 15.00 hodine. Prosím, aby sa zajtra hlasovalo o tom, ako o prvom procedurálnom návrhu. (Potlesk.) J. Migaš, predseda NR SR: Faktické poznámky na vystúpenie pána poslanca majú pán poslanec Bajan a pán poslanec Števček. Uzatváram možnosť sa prihlásiť s faktickou poznámkou. Pán poslanec Bajan, nech sa páči. V. Bajan, poslanec: Ďakujem pekne. Som trošku v pomykove, lebo neviem, či to kolega nemyslel ako vtip, ale ak je to úplne vážne, tak práve ma presvedčil, prečo mám hlasovať za tento návrh zákona. J. Migaš, predseda NR SR: Pán poslanec Števček, nech sa páči. P. Števček, poslanec: Ďakujem. Vážené kolegyne, vážení kolegovia, aj keď to vyznie žartovne, a vyznieva to tak, plne podporujem návrh pána kolegu Mikloška. Aj ja som dostal presne ten istý list toho istého znenia, ale dostali sme aj list z Asociácie nezávislých rozhlasových a televíznych staníc Slovenska, ktorého obsah je pozoruhodne totožný s tým, čo nám píše pán ambasádor, a podpísaný tento list je prezidentom onej asociácie Andrejom Hrycom. Aj to je ďalší argument za to, aby sme za predostretý návrh zákona hlasovali. Chcem ešte povedať jednu vec. Vy iste všetci dobre viete, že výbor pre kultúru a médiá si nikdy nepadal do náručia s ministerstvom kultúry. Ale v tomto bode ho jednoznačne podporujeme. Ide totiž o to, že pán minister i vláda Slovenskej republiky prvý raz predkladá pozitívny návrh, ktorý predsa len rozširuje možnosti financovania slovenského filmu a audiovízie. Je to jednoznačne pozitívum a takisto sa prihováram, aby sme o tejto veci pouvažovali pozitívne a hlasovali tak, ako ponúka výbor pre kultúru a médiá. Ďakujem. J. Migaš, predseda NR SR: Reagovať na faktické poznámky bude pán poslanec Mikloško. Nech sa páči.